**ג'וזי כץ** (באנגלית: **Josie Katz**; נולדה ב-14 באוגוסט 1940) היא זמרת, שחקנית, רקדנית וציירת ישראלית.

ביוגרפיה
--------

כץ נולדה בשם **ג'וזפין מרשה כץ** (Josephine Marcia Katz) בפיטסבורג שבארצות הברית. בגיל 19 עלתה לישראל במסגרת גרעין של תנועת הנוער "הבונים" ושהתה בקיבוצים גשר הזיו ואורים, ולאחר מכן עברה להתגורר בתל אביב.

קריירה
------

בשנת 1964 השתתפה כרקדנית, במחזמר "גבירתי הנאווה" ובהמשך שיחקה במחזה "איך להצליח בעסקים". באותה תקופה פגשה את המוזיקאי שמוליק קראוס, שהיה לבן זוגה, ובהשפעתו החלה לעסוק בזמרה. בתחילת דרכה שרה באנגלית בעיקר במועדונים שונים, בעוד קראוס מלווה אותה בנגינה. בשנת 1964 הקליטה כץ את שירה הראשון בעברית, "דונה דונה", שאותו עיבד פיסי אושרוביץ והפיק קראוס. לאחר מכן השתתפה בהרכב מוזיקלי יחד עם קראוס, זיגי סקרבניק ונגנים שונים.

בשנת 1966 חברו כץ וקראוס לאריק איינשטיין והקימו את להקת "החלונות הגבוהים". כץ שימשה כסולנית בלהקה וכזמרת קולות ליווי. הלהקה זכתה להצלחה רבה, ויש הטוענים[דרוש מקור: מי?] שעשתה מהפכה במוזיקה הישראלית כששילבה מאפייני מוזיקת פופ ורוק בשיריה. ההרכב ערך סיבוב הופעות בבריטניה, במסגרתו הפכה כץ לסולנית הבולטת, בין היתר עקב השירה בשפת אמה, האנגלית. על אף הצלחתה של הלהקה, היא הוציאה אלבום אחד בלבד, הנושא את שמה, "החלונות הגבוהים" שהניב כמה להיטים, ובהם זמר נוגה ויחזקאל.

עם פירוק הלהקה בשנת 1968, הוציאה שיר בשם "יום הולדת למולדת" שזכה לביקורת קרירה, ולאחר מכן שבה עם קראוס לארצות הברית. בשנת 1970 חזרה כץ לישראל, במטרה להשתתף בסדרת הטלוויזיה של חבורת לול, ולאחר מכן בסרט הקולנוע של החבורה "שבלול", בבימויו של בועז דוידזון, ולצד אורי זוהר ושלום חנוך. באותה שנה השתלבה כץ באלבומם של חנוך ואיינשטיין "פלסטלינה" ואף השתתפה בכתיבת השיר "מה איתי", שביצעה בדואט עם איינשטיין. בשנת 1970 הצטרפה כץ ללהקת "כיף התקווה הטובה", הרכבו של זהר לוי. למרות פירוק הלהקה לפני שהחלה להופיע ובטרם השלימה הפקת אלבום ראשון, זכו שירי ההרכב להצלחה רבה, בהם "אני בדרכי למוסד הסגור", "דוקטור יארינג", "שני צבים" ו"בלדה לעוזב קיבוץ".

בשנת 1972 הצטרפה כץ לצמד הדודאים, להרכב שנקרא "הטוב הרע והנערה". ההרכב ביצע את השיר "טוב לי לשיר", שזכה במקום הראשון בפסטיבל הזמר והפזמון של אותה שנה. הלהקה ביצעה בהופעותיה גרסאות מתורגמות לשירים אמריקאיים ידועים, בהם "בייבי פייס" ("Baby Face") ו"שמור לך חלום קטן", וגם שירים מקוריים שכתב מנור והלחין קראוס, כמו "ימים של קולנוע", "אלו שמות" ו"הדבר הזה". שירי המופע יצאו באלבום "הטוב הרע והנערה". באותה שנה השתתפה בסרט "שוד הטלפונים הגדול" של מנחם גולן. הלחן של "טוב לי לשיר" במקור היה של שיר של שמוליק קראוס בשם "שישי חם", שלמעשה עסק בסם החשיש, כאשר התוכן משתמש בשם מחוייך. לא רק שהשיר נפסל לשידור, גם הקליפ הצבעוני שביים עידן זעירא לשיר נפסל לשידור בגלל שקראוס מתועד שם מעשן קנאביס. הקליפ נדיר, ומעולם לא שודר בטלוויזיה.

בשנת 1973, ביצעה את "בת הרב ואימה" בערב שירי משוררים של גלי צה"ל שזכה להצלחה. באותה שנה הצטרפה לקראוס ולאלי מגן להרכב בת של "החלונות הגבוהים", שביצע את רוב שירי ההרכב המקורי. באותה תקופה הקליטו את "אצלי הכל בסדר" שכתבו והלחינו שלום חנוך, יעקב רוטבליט וקראוס עצמו בימי "כיף התקווה הטובה", והשתתפו עם השיר "אלישבע מה נחמדת" בפסטיבל שירי משוררים לילדים, שנכשל מבחינה מסחרית. אלבום הפסטיבל יצא בתקליט, אך לא בדיסק עד היום. כץ עצמה שרה באותו פסטיבל גם את "אמנון ותמר", שתורגם ממילותיו של א. א. מילן והולחן בידי קובי אושרת.

בשנת 1974 ביצעה את השיר "ילד רע" בתוכנית הטלוויזיה "הצועני השורק", והשתתפה באלבום "לאמא באהבה", הכולל שירים מוקדשים לאם, לצד עירית דותן, שלמה ארצי, שרה גולן ועוד. בשנת 1975 יצאו כץ וקראוס במופע שירי הילדים של מרים ילן שטקליס "לבד ביחד ולבד לבד" וביצעו בין השאר את "הדוד של בובתי" ו"נתפייסה". שירי המופע עלו על גבי אלבום באותו שם. באותה שנה הקליטה כץ מספר דואטים: את השיר "אֵרְאֶלֳה" עם חנן יובל, את "שיר אהבה עצוב" שכתב אסי דיין וכן את השיר "פרפרה" עם צביקה פיק. בשנת 1976 ביצעה יחד עם קראוס את השיר "שוב" ("חזרת פתאום") ב"חגיגת הזמר העברי", ובשנת 1977 לבדה את "ימי ראשית הקיץ". כמו כן ביצעה ב-1976 בפסטיבל שירי הילדים את "תני לי להחליט" שזכה במקום התשיעי, ובפסטיבל של שנת 1977 את "לא רוצה לישון", שכתבה עבורה הזמרת דליה כהן, ושזכה במקום העשירי.

בשנת 1978 השתתפה כץ בסרטו של יקי יושע "סוסעץ", וכן השתתפה בפסטיבל הזמר והפזמון עם השיר "כמו פעם".

בשנת 1979 השתתפה במופע הילדים "פסטיזמר" עם השיר "אם רק היה אומר לי" שכתב יואל ריפל, הלחין נתן כהן, ועיבד אלדד שרים.

בשנת 1981 הקליטה שיר נוסף, בשם "שיר אופטימי", לו כתבה את המילים. באותה תקופה חוותה כץ משברים רבים עקב מצבו הנפשי המעורער של קראוס, מעצריו ואשפוזיו הרבים. לפי דבריה, קראוס היה אלים ונהג להכותה. באותה שנה, בעקבות מריבה קשה עם קראוס, עזבה כץ את ישראל ועברה להתגורר בארצות הברית עם שני בניהם, בן ושם.

בשנת 1997, לאחר חמש עשרה שנים, בהן נעלמה מתודעת הציבור הישראלי ולא עבדה כזמרת, השתתפה כץ באלבומו של נתן כהן "תחנת דרכים", בביצוע מחודש לשירם של שלישיית הנשמות הטהורות "אחכה לך" (בראיון איתה, סיפרה כץ כי שמעה את השיר בשעת ספונג'ה, והבטיחה לעצמה כי תבצע את השיר בעתיד).

בשנת 1999 חזרה לישראל לצמיתות, והופיעה יחד עם חנן יובל ועוזי חיטמן במופעים שונים, בהם של טל גורדון ורונה קינן, שאיתן ביצעה מחדש את "ימי ראשית הקיץ".

בשנת 2000 יצא אוסף משיריה ופרויקטים בהם לקחה כץ חלק, "התשמע קולי", שכלל גם שני שירים חדשים בעיבודו של חמי רודנר, "אני סולחת" שיצר גלעד שגב, ו"מישהו" שיצר אביב גפן.

בשנת 2003 שיחקה ב"זהירות מצלמה" והשתתפה בוידאו קליפ לשיר "מספיק בן אדם" של להקת מוניקה סקס מתוך אלבומה "חיות מחמד".

בשנת 2008 חזרה כץ לשתף פעולה עם הזמר גלעד שגב ויחד הם העלו את המופע, "האהבות שלי", ערב מחווה לשירי החלונות הגבוהים. השניים גם הקליטו גרסת כיסוי לשיר "אהבה ראשונה", מאלבומה היחיד של הלהקה, שיצאה כסינגל לתחנות הרדיו.

בשנת 2011 התארחה באלבומו השני של נתן סלור, "לא זוכר את אתמול", בו ביצעה שיר באנגלית, פרי עטם של סלור ויסמין אבן, בשם "After All The Love Is Gone" ("אחרי שכל האהבה אבודה").

בשנת 2016 פרסמה את "נמס בזמן", דואט עם ברק ויס מתוך אלבום הבכורה שלו, בהפקתו המוזיקלית של נמרוד לב.

בשנת 2018 השתתפה כץ בפרויקט של נועם גילאור ורשת ג מחווה לזמרת שושנה דמארי "לשיר איתך", וביצעה את השיר שכתב לה עידן רייכל "עלה נישא ברוח".

בשנת 2019 יצאה בחברת N.M.C מהדורת תקליט ויניל מחודשת לתקליט הילדים המשותף לה ולשמוליק קראוס, "לבד ביחד ולבד לבד", שיצא במקור בשנת 1975.

בשנת 2020 הוציאה סינגל לשיר שכתב צוף פילוסוף "ועכשיו כבר טוב".

פרסים והוקרה
------------

* ב-1977 הוקדשה לכץ ולשיריה פרק בתוכנית "אולפן קיץ", בבימוי רלף ענבר.
* בשנת 2005 יצא סרט תיעודי על חייה בשם "אצלי הכל בסדר", שהופץ גם בארצות הברית.

* בשנת 2022 זכתה בפרס בוני ציון.

חיים אישיים
-----------

בשנת 1964 הכירה כץ את שמוליק קראוס והשניים הפכו בני זוג. ב־22 באוקטובר 1969 השניים נישאו ונולדו להם שני בנים, ב־1974 וב־1976. כץ וקראוס חוו משברים רבים עקב מצבו הנפשי המעורער של קראוס, מעצריו ואשפוזיו הרבים. בשנת 1981, בעקבות מריבה קשה עם קראוס, עזבה כץ את ישראל בן לילה ועברה להתגורר בארצות הברית עם שני ילדיהם. מאוחר יותר הם התגרשו.

בארצות הברית היא נישאה בשנית לדייוויד סקלר, מנהל בכיר בחברתו של דונלד טראמפ. לאחר שתי שנות נישואים, בעלה נהרג לעיניה ולעיני בנה בתאונת דרכים, בעת שנסעו זה אחרי זה ברכבים נפרדים.

כץ חזרה לישראל ב-1999.

כץ חשפה כי היא מתמודדת מ-2020 עם סרטן השד.

דיסקוגרפיה
----------

### אלבומים

* החלונות הגבוהים (1967)
* הטוב הרע והנערה (1972)
* לבד ביחד ולבד לבד (1975)
* התשמע קולי (אוסף) (2000)

### סינגלים

* נמס בזמן עם ברק וייס (2006)
* After All The Love Is Gone (מתוך האלבום של נתן סלור) ‏(2011)
* עלה נישא ברוח (קאבר מתוך אלבום המחווה לזמרת שושנה דמארי, "לשיר איתך") (2019)
* ועכשיו כבר טוב (סינגל) (2020)

פילמוגרפיה
----------

* שבלול (1970)
* השמלה (1970)
* התרוממות (1970)
* שוד הטלפונים הגדול (1972)
* סוסעץ (1978)
* החברים של נאור (2011)

קישורים חיצוניים
----------------

* ג'וזי כץ, סרטונים בערוץ היוטיוב
* ג'וזי כץ, במיזם "אישים" לתיעוד היצירה הישראלית
* ג'וזי כץ, במסד הנתונים הקולנועיים IMDb (באנגלית)
* ג'וזי כץ, באתר "אידיבי", מאגר הידע העברי לקולנוע ישראלי ועולמי
* ג'וזי כץ, באתר שירונט
* ג'וזי כץ, באתר MusicBrainz (באנגלית)
* ג'וזי כץ, באתר Discogs (באנגלית)
* ג'וזי כץ, באתר Tab4u
* ג'וזי כץ, דף שער בספרייה הלאומית
* ג'וזי כץ, באתר MOOMA (בארכיון האינטרנט)
* ביוגרפיה של ג'וזי כץ, בארכיון האינטרנט (מאתר MOOMA - המוזיקה של ישראל)
* ראיון מוקלט עם ג'וזי כץבתוכנית ציפורי לילה מתגעגעות בהגשת רועי בר נתן ושחר סגל
* סמדר שילוני, מה זה קרה לי, באתר ynet, 01 ביוני 2007
* Carl Hoffman‏, 'All Is Well By Me': The saga of Josie Katz, באתר The Jerusalem Post‏, 05 ביוני 2010
* אור ברנע ושחר כהן, "אני מרגישה כמו בגיל 30", באתר ynet, 13 באוגוסט 2010
* איילת רוזן, ‏"אני מעריצה של אלוהים", באתר ‏מאקו‏, 13 בפברואר 2014
* מושיק גלאמין, בא לחדש לכם - ספיישל הזמרת הגדולה ג'וזי כץ!, באתר רשת, 28 באפריל 2014
* ג'וזי כץ: עוד לא אמרתי את המילה האחרונה, באתר onlife,‏ 30 באוגוסט 2016
* לירון אברהם, ג'וזי כץ: "דונלד טראמפ אמר לבעלי: 'מה אתה הולך עם צעירות כאלה?'", באתר Xnet‏, 20 במאי 2017
* אמיר שוורץ | 24 שעות, "נותנים לאמנים הזקנים כבוד רק אחרי שהם לא קיימים", באתר ynet, 25 במאי 2019
* ג'וזי כץ מספרת על הקמת "החלונות הגבוהים", סרטון באתר יוטיוב, ריאיון עם יואב קוטנר במסגרת תיעוד יוצרים של מפעל הפיס
* נטע צחנובסקי, ‏"תמיד מתרגשים לפני הופעה, אפילו בגיל 100" ג'וזי כץ בראיון אישי וחשוף, באתר ‏מאקו‏, 12 באפריל 2022

* אוסף ג'וזי כץ מתוך האוספים הדיגיטליים של ספריית יונס וסוראיה נזריאן, אוניברסיטת חיפה

הערות שוליים
------------

1. ↑   ילד רע, ג'וזי כץ (מתוך הצועני השורק), סרטון באתר יוטיוב
2. ↑  דף התקליט לאמא באהבה, באתר סטריאו ומונו
3. ↑  אור ברנע, היו ימים שלי, באתר ynet, 13 בפברואר 2008
4. ↑  גלעד שגב ג'וזי כץ, – "האהבות שלי", מחווה ללהקת "החלונות הגבוהים", באתר יוסמיוסיק, מרץ 2008
5. ↑  קרן נתנזון, לפעמים חלונות מתגשמים, באתר ynet, 16 במרץ 2008
6. ↑   ג'וזי כץ בראיון על השיר החדש בתוכנית הבוקר בהגשת דן שילון וטלי מורנו בערוץ 2, סרטון באתר יוטיוב
7. ↑   After all the love is gone - Josie Katz ג'וזי כץ, סרטון באתר יוטיוב
8. ↑  הערוץ הרשמי של ברק ויס, *ברק ויס וג'וזי כץ - נמס בזמן*, נבדק ב-2019-01-14
9. ↑  טל גורדון, ראיון: ג'וזי כץ נותנת סיכוי לקסם, באתר הבמה, 05 ביוני 2019
10. ↑  עם ראלף עינבר באולפן הקיץ, דבר, 29 ביולי 1977
11. ↑  הסרט לצפייה ישירה, באתר וואלה VOD
12. ↑  פרס "בוני ציון" של ארגון "נפש בנפש" יוענק לזמרת ג'וזי כץ, באתר ערוץ 7, 7 במרץ 2022.
13. ↑  לירון אברהם, ג'וזי כץ: "דונלד טראמפ אמר לבעלי: 'מה אתה הולך עם צעירות כאלה?'", באתר Xnet‏, 20 במאי 2017
14. ↑  אורית מרלין-רוזנצוייג, ג'וזי כץ חושפת את ההתמודדות עם סרטן השד: כשמצאו את הגידול הייתי קוּל. מה, אני אבכה?, באתר ynet, 6 באוקטובר 2022
15. ↑  יובל אראל‏, ג'וזי כץ - ועכשיו כבר טוב, בבלוג של יובל אראל, מגזין מוזיקה ותרבות, 18 בפברואר 2020

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007298292105171
* ISNI: 0000 0000 6926 3635
* MusicBrainz: c7d9b466-af10-4f31-af63-52775f3b8128
* VIAF: 97379569
* WorldCat: viaf-97379569

 |